ንግድ ሚኒስቴር የዓለም ንግድ ድርጅት አባልነት ሒደት ላይ ዝግጅት እያደረገ እንደሚገኝ አስታወቀ
ኢትዮጵያ የዓለም ንግድ ድርጅት አባልነት ሒደት በአምስት ዓመታት ውስጥ ለማጠቃለል እየሠራች እንደምትገኝና በአባልነት ድርድር ሒደቱ የተጠየቁ መሥፍርቶችን ለማሟላት የሚያስችሉ ጥናቶችና ዝግጅቶች እየተጠናቀቁ እንደሚገኙ ንግድ ሚኒስቴር አስታወቀ፡፡የዓለም ንግድ ድርጅት ላላደጉ አገሮች ድጋፍ ለመስጠት ያስችላል ያለውን የተቀናጀ የንግድ ማሻሻያ ማዕቀፍ ፕሮግራም ዘርግቶ በሚሰጠው ድጋፍ ተጠቃሚ የሆነችው ኢትዮጵያ፣ ለአምስት ቀናት የሚቆየውን ዓውደ ጥናት በማስተናገድ ላይ ትገኛለች፡፡ የተቀናጀ የንግድ ማሻሻያ ማዕቀፍ (Enhanced Integrated Framework) የተባለና በማደግ ላይ ለሚገኙ አገሮች ድጋፍ የሚሰጥ ተቋም ተመሥርቶ፣ ለአገሮቹ የቴክኒክ ድጋፍ መስጠት ከጀመረ ሰነባብቷል፡፡ተቋሙ ለኢትዮጵያ የሚሰጣቸውን ድጋፎችና ሌሎች አገልግሎቶች በንግድ ሚኒስቴር በኩል በተጠባባቂነት የሚያስተባብሩት አቶ ደምለው መኮንን እንዳብራሩት ተቋሙ የአቅም ግንባታ፣ የተቋማዊና የሰው ኃይል አደረጃጀቶች ላይ ድጋፍ እየሰጠ ይገኛል፡፡ በየዓመቱም እስከ 900 ሺሕ ዶላር የሚጠጋ የፋይናንስ ድጋፍ ከማድረግ ጀምሮ በሚቀርቡለት ትልልቅ ሐሳቦች መነሻነትም እስከ ሦስት ሚሊዮን ዶላር የሚደርስ ድጋፍ እንደሚያደርግ አብራርተዋል፡፡ይህ ድጋፍ ኢትዮጵያን ጨምሮ ከአራት በላይ በማደግ ላይ የሚገኙ ደሃ አገሮች ወደ ዓለም የንግድ ድርጅት አባልነት የሚገቡበትና በዓለም ዓቀፍ የንግድ መድረኮች ተጠቃሚ መሆን የሚችሉባቸውን ዕድሎች ለመፍጠር ታስቦ የሚደረግ መሆኑን ከአቶ ደምለው ማብራሪያ ለመረዳት ተችሏል፡፡ በተለይም ወደ ውጭ የሚላኩ ምርቶች እሴት ታክሎባቸው የሚወጡና ተወዳዳሪ መሆን የሚችሉ እንዲሆኑ ለማድረግ ድጋፍ እንደሚያደርግ አስታውቀዋል፡፡ኢትዮጵያ አባል ለመሆን የሚያስችላትን የድርድር ሒደት ከጀመረች ከ14 ዓመታት ቆይታ በኋላም፣ አሁንም ዝግጅት እያደረገች እንደምትገኝ ለመረዳት ተችሏል፡፡ ከአምስት ዓመታት በፊት የሸቀጦች ታሪፍና መሰል መጠይቆችን የሚመለከተውን የድርድር ሒደት ማካሄዷን አቶ ደምለው አስረድተዋል፡፡ በዚህ ሒደት ኢትዮጵያ የሌሎች አገሮችን ሸቀጦች የምታገበያይበትን የታሪፍ ምጣኔ ማሳወቋ አይዘነጋም፡፡ ይህ የድርድር ሒደት ከተጀመረ ዓመታትን አስቆጥሮም አሁንም ድረስ ወደ ቀጣዩ ምዕራፍ ለመሻገር ገና ዝግጅት እየተደረገ እንደሚገኝ ተብራርቷል፡፡ የዓለም ንግድ ድርጅት አባላት ኢትዮጵያ የታሪፍና መሰል ጉዳዮች ላይ ያቀረበቻቸውን ትልቅ ሐሳቦች በማስመልከት፣ የድርጅቱ አባል አገሮች ላቀረቧቸው ጥያቄዎች ምላሽ ለመስጠት የሚደረጉ ዝግጅቶች እየተጠናቀቁ እንደሚገኙ ተገልጿል፡፡ከዚህ ጎን ለጎን በአገልግሎት መስኮች ኢትዮጵያ ለድርድር የምታቀርባቸውን ሐሳቦች ለተደራዳሪ አገሮች የምትልክበት ሒደት እንደተጓተተ ቢታወቅም፣ በዚህም መስክ በሚኒስትሮች የሚመራ ምክር ቤት ተቋቁሞ እየሠራ እንደሚገኝ ከመገለጹ በቀር ሒደቱን የሚያብራራ ዝርዝር መረጃ ማግኘት አልተቻለም፡፡ ለጉዳዩ ቅርበት ካላቸው ወገኖች ለመረዳት እንደተቻለው መንግሥት ስለጉዳዩ በዝግ እየሠራ ነው፡፡ ለዓለም ንግድ ድርጅትም ቢሆን በአገልግሎት መስክ ስላለው አቋም ምላሽ እየሰጠ እንዳልሆነ ምንጮች ይገልጻሉ፡፡ በከፍተኛ ባለሥልጣናት ደረጃ የተያዘው የዓለም ንግድ ድርጅት አባልነት ሒደት፣ በዕድገትና ትራንስፎርሜሽን ዕቅዱ መጨረሻ ዕውን ይሆናል ተብሎ መጠቀሱ የሚታወቅ ነው፡፡ከዚህም በተጨማሪ የምሥራቅና የደቡብ አፍሪካ አገሮች የጋራ ገበያ (ኮሜሳ) የሚመራው አኅጉራዊ ነፃ የንግድ ቀጣና ስምምነትን ከፈረሙ አገሮች መካከል ኢትዮጵያ አንዷ ብትሆንም፣ ስምምነቱን ተግባራዊ ለማድረግ ግን በማቅማማት ላይ ትገኛለች፡፡ ለዚህ በዋነኝነት የሚጠቀሰው አገሪቱ የሌሎች አገሮችን ምርቶች ለመወዳደር የሚያስችሏትና ወደ ውጭ ሊላኩ የሚችሉ ምርቶች እንደ ልብ የማታመርት መሆኑ የፈጠረው ሥጋት ነው፡፡  በዓለም ንግድ ድርጅት በኩል ለአገሮች የንግድ ዘርፍ መጎልበት ድጋፍ የሚሰጠው ማዕቀፍ ከተመሠረተ በኋላ፣ ኢትዮጵያ የማዕቀፉ ተጠቃሚ መሆን ከጀመረች ሁለተኛ ዓመት አስቆጥራለች፡፡ ስድስት የተባበሩት መንግሥታት ድርጅት (ተመድ) ዓለም አቀፍ የፋይናንስ ተቋማት ተቀናጅተው በሚሰጡት የንግድ ማጎልበት ድጋፍ እንቅስቃሴ ላይ 24 የበለፀጉ  አገሮች የፋይናንስ ድጋፍ በመስጠት የተቋሙን ሥራዎች እንደሚያግዙ ለማወቅ ተችሏል፡፡ 